Vengriya parlamenti rahbari O‘zbekistonga tashrif buyurdi

Mamlakatimizga tashrif buyurgan Vengriya Respublikasi Milliy majlisi raisi Laslo Kyover rahbarligidagi delegatsiya a’zolari O‘zbekiston Respublikasi Oliy Majlisi Qonunchilik palatasi va Senatida uchrashuvlar o‘tkazdi.

 Laslo Kyover. Foto © wikipedia.org
O‘zA xabar berishicha, muloqotlar chog‘ida O‘zbekiston va Vengriya o‘rtasidagi hamkorlik barcha yo‘nalishlar, jumladan, parlamentarizm sohasida ham izchil rivojlanayotgani, bunda ikki davlat rahbarlarining uchrashuvlarida erishilgan kelishuvlar muhim huquqiy asos bo‘lib xizmat qilayotgani ta’kidlandi.
Mehmonlarga O‘zbekistonning ikki palatali parlamenti faoliyati to‘g‘risida so‘zlab berildi. Prezidentimiz Islom Karimov tomonidan bayon etilgan Mamlakatimizda demokratik islohotlarni yanada chuqurlashtirish va fuqarolik jamiyatini rivojlantirish konsepsiyasi qonunchilik tizimini takomillashtirish, zamon talablari va demokratiya tamoyillariga mos yangi qonun hujjatlarini ishlab chiqishda muhim dasturilamal bo‘layotgani qayd etildi.
Uchrashuvda ikki mamlakat oliy qonun chiqaruvchi organlari o‘rtasidagi hamkorlikni yanada rivojlantirishga doir masalalar yuzasidan atroflicha fikr almashildi.
Delegatsiya a’zolari mamlakatimizning boshqa bir qator vazirlik va idoralarida ham muzokaralar o‘tkazdi.